## La Conselleria d’Agricultura habilita les 19 oficines comarcals agràries de la província de València per a facilitar la tramitació d’ajudes dirigides a damnificats per la DANA

*** S’amplia d’esta manera els punts d’atenció a la ciutadania a on sol·licitar les ajudes directes de la Generalitat
* El secretari autonòmic d’Agricultura, Aigua, Ramaderia i Pesca, Vicente Tejedo, ha mantingut una reunió amb els directors de les 19 OCA i els ha agraït el treball i l’esforç fet pel personal d’estes oficines**

La Conselleria d’Agricultura, Aigua, Ramaderia i Pesca ha habilitat les 19 oficines comarcals agràries (OCA) de la província de València perquè puguen facilitar la tramitació de les ajudes directes de la Generalitat per a les persones afectades per la DANA.

Estes oficines es troben en alguns dels municipis afectats per la DANA com Aldaia, Alzira, Chiva, Requena, Utiel, Carlet i Catarroja, per la qual cosa es pretén ampliar i acostar a la ciutadania els punts d’atenció a on sol·licitar les ajudes de la Generalitat.

El secretari autonòmic d’Agricultura, Aigua, Ramaderia i Pesca, Vicente Tejedo, que ha mantingut una reunió amb els directors de les 19 OCA de la província de València, ha afirmat que “després de la reobertura de totes les oficines comarcals agràries estes s’han convertit en seus per a oferir informació i per a presentar la documentació necessària per a la sol·licitud d’ajudes per a béns de primera necessitat”.

Estes ajudes, de concessió directa, són les incloses en el Decret 163/2024, de 4 de novembre, per a pal·liar la pèrdua de béns de primera necessitat de les persones físiques per la DANA, i que ascendixen a 6.000 euros per vivenda afectada.

Vicente Tejedo ha agraït el treball i l’esforç del personal de les oficines agràries de les zones afectades que, durant estos dies, “ha estat realitzant tant per a ajudar els veïns, com per a reparar tots els danys de les instal·lacions amb l’objectiu que estiguen disponibles en un temps rècord per a continuar sent un instrument al servici del sector agrari i, ara també, de les persones damnificades”.

Fecha: 12/11/2024